Dôvodová správa

Všeobecná časť:

	Návrh novely zákona o majetku obcí sa predkladá v nadväznosti na uznesenie vlády SR č. 230  z 11. apríla 2000, ktorým vláda schválila decentralizáciu zriaďovateľských a hospodársko-riadiacich úloh krajských úradov a okresných úradov v odvetviach školstva, kultúry, sociálnych vecí a zdravotníctva na miestnu samosprávu a samosprávu vyšších územných celkov.

	Účelom predkladanej novely  zákona o majetku obcí je vymedziť majetok vo vlastníctve Slovenskej republiky, ktorý prejde do vlastníctva obcí v súlade s prijatou koncepciou decentralizácie a modernizácie verejnej správy.   Realizácia majetku je podmienená prechodom zriaďovateľských funkcií k štátnym rozpočtovým a k štátnym príspevkovým organizáciám, ktorý sa upraví v osobitných právnych predpisoch v gescii príslušných ministerstiev.

	Novela zákona rozširuje okruh majetku a súvisiace majetkové práva a záväzky, ktoré prechádzajú z vlastníctva Slovenskej republiky do majetku obcí a v záujme zachovania účelového určenia využitia nadobudnutého majetku upravuje určité obmedzenia pri nakladaní s ním. 

	Návrh zákona bol predložený aj na rokovanie Rady hospodárskej a sociálnej dohody.

	Novela zákona o majetku obcí si nevyžiada priamo zvýšené nároky na štátny rozpočet a nezakladá nároky na pracovné sily a organizačné zabezpečenie.

	Navrhovaná právna úprava je v súlade s Ústavou Slovenskej republiky.

DOLOŽKA ZLUČITEĽNOSTI

návrhu zákona s právom Európskej únie

1.	Navrhovateľ zákona:
Vláda Slovenskej republiky.

2.	Názov návrhu zákona:
Návrh zákona, ktorým sa mení a dopĺňa zákon  SNR č. 138/1991 Zb. o majetku obcí
v znení neskorších predpisov.

3.	V práve Európskej únie problematika návrhu zákona:
Oblasť majetku obcí nie je v práve ES/EÚ upravená.

4.	Návrh zákona svojou problematikou:
Nepatrí medzi prioritné oblasti aproximácie práva uvedené v článku 70 Európskej dohody
o pridružení a svojou problematikou nepatrí ani medzi priority odporúčané v Bielej knihe.

5.	Charakteristika právnych noriem Európskej únie, ktorými je upravená problematika návrhu zákona:
Problematika návrhu zákona nie je upravená v právnych normách Európskej únie.

6.	Vyjadrenie stupňa kompatibility návrhu zákona s právnou normou EÚ:
Vzhľadom na bod 3 je bezpredmetné.

Osobitná časť:

K bodu 1

	Ustanovenie § 2b vymedzuje majetok, ktorý z vlastníctva Slovenskej republiky prechádza do vlastníctva obcí. V zmysle navrhovaného ustanovenia dňom nadobudnutia účinnosti návrhu novely zákona prejdú do vlastníctva obcí veci (hnuteľné i nehnuteľné) vo vlastníctve Slovenskej republiky, v správe právnických osôb, ku ktorým prejde zriaďovateľská funkcia na obec podľa osobitných predpisov, a to v odvetví školstva (veci v správe základných škôl, základných umeleckých škôl, materských škôl, školských klubov detí, centier voľného času a zariadení školského stravovania vo vzťahu k základným školám), v odvetví kultúry a v odvetví sociálnych vecí (veci v správe zariadení sociálnych služieb, ku ktorým prejde zriaďovateľská funkcia podľa zákona č. 195/1998 Z.z. v znení neskorších predpisov). 

	Predmetom prechodu do vlastníctva obcí budú aj veci v užívaní škôl a školských zariadení bez právnej subjektivity a zariadení sociálnych služieb bez právnej subjektivity, ku ktorým bude prenesená zriaďovateľská funkcia na obec podľa osobitných predpisov. Tieto veci sú v správe zriaďovateľov týchto zariadení bez právnej subjektivity.

	Do vlastníctva obcí prejdú aj veci vo vlastníctve Slovenskej republiky v prípadoch, ak ústredný orgán štátnej správy alebo príslušný orgán miestnej štátnej správy prevedie zriaďovateľskú funkciu na obec dohodou. Rovnako prejdú do vlastníctva obcí aj také hnuteľné a nehnuteľné veci štátu v správe právnických osôb, o ktorých tak ustanoví osobitný predpis. V tomto prípade sa ustanovenia § 4a a § 14b použijú primerane, t.zn., že na obec spolu s majetkom prejdú aj majetkové práva a záväzky a odovzdávajúci a preberajúci subjekt budú povinní spísať písomné protokoly o odovzdaní majetku. 

	Veci uvedené v ustanovení § 2b prechádzajú do vlastníctva tej obce, na území ktorej sa nachádzajú. Táto všeobecná zásada územného princípu bude  prelomená v prípade, ak tak ustanoví osobitný predpis pri prechode niektorého špecifického majetku štátu do vlastníctva obcí, pri ktorom bude vhodnejšie uplatniť iný ako územný princíp prechodu vlastníctva. Môže to byť napr. aj prechod do spoluvlastníctva viac obcí. 

K bodu 2

	Podľa navrhovaného ustanovenia prejdú spolu s vecami podľa § 2b odsek 1 do vlastníctva obcí aj majetkové práva a záväzky (napr. práva a povinnosti vyplývajúce z nájomných zmlúv, zmlúv o dodávke prác, služieb). 

	Súvisiace záväzky prejdú na obce do výšky nadobúdaného majetku. 

	Z prechodu do majetku obce však budú vylúčené tie záväzky na úhradu za dodávky tovarov, prác a iných výkonov, ktoré sú po lehote splatnosti a ktoré správca majetku štátu prevzal a neuhradil ku dňu prechodu majetku štátu do vlastníctva obce (napr. neuhradené platby po lehote splatnosti za dodávku vody, elektrickej energie, plynu a pod.). V zmysle návrhu novely zákona č. 303/1995 Z.z. o rozpočtových pravidlách v znení neskorších predpisov prejdú tieto záväzky na pôvodných zriaďovateľov subjektov, ktorých majetok prechádza do vlastníctva obce.

	Súčasne na obec neprejdú ani záväzky na úhradu povinných peňažných plnení vyplývajúcich z osobitných predpisov, ktoré bol správca majetku štátu povinný uhradiť podľa týchto predpisov (napr. odvody za zamestnancov do poistných fondov, daňové povinnosti a pod.).
	
K bodu 3 

	Navrhované ustanovenie upresňuje pôvodné znenie § 6 odsek 1 zákona o majetku obcí; obec ako subjekt vlastníckeho práva môže zveriť svoj majetok do správy organizáciám, ktoré zriadila podľa zákona č. 303/1995 Z.z. o rozpočtových pravidlách v znení neskorších predpisov, t.j. do správy rozpočtových organizácií a príspevkových organizácií obce. Rovnako ako pri nakladaní s majetkom štátu sa aj pri nakladaní s majetkom obcí vyžaduje na platnosť všetkých právnych úkonov písomná forma.

K bodu 4

	Obec môže svoj majetok vložiť ako vklad do obchodnej spoločnosti podľa Obchodného zákonníka alebo môže zo svojho majetku založiť inú právnickú osobu, napríklad podľa zákona o neziskových organizáciách poskytujúcich všeobecne prospešné služby. Obec však nemôže vložiť do majetku obchodnej spoločnosti ten majetok, ktorý do jej vlastníctva prejde podľa § 2b návrhu novely zákona a ktorý v čase prechodu na obec slúžil na menovite určené účely (na zabezpečenie vyučovacieho procesu, sociálnej pomoci a zdravotnej starostlivosti) a z tohto majetku nemôže ani založiť inú právnickú osobu. Majetok, ktorý obec nadobudne v zmysle § 2b návrhu novely zákona a ktorý slúžil na menovite určené účely môže obec zveriť len do správy rozpočtovým a príspevkovým organizáciám, ktoré zriadi podľa zákona o rozpočtových pravidlách. Pôjde o majetok, ktorý ku dňu účinnosti návrhu novely zákona slúžil na vyučovací proces a činnosť s ním súvisiacu, na zabezpečenie sociálnej pomoci v zmysle § 2 zákona o sociálnej pomoci a na poskytovanie zdravotnej starostlivosti.

K bodu 5

	Znenie ustanovenia sa upresňuje v súlade so zákonom o účtovníctve.

K bodu 6

	Zakotvuje sa povinnosť pre obce zachovať účelové určenie majetku pre potreby školstva,  sociálnej pomoci a zdravotnej starostlivosti.	

Obec bude môcť zmeniť účelové určenie majetku, ktorý nadobudla podľa § 2b odsek 1, len postupom v zmysle § 7a odsek 2 návrhu novely zákona, t.j. v prípade zariadení sociálnych služieb len po predchádzajúcom písomnom súhlase Ministerstva práce, sociálnych vecí a rodiny SR na zrušenie zariadenia sociálnych služieb alebo na odňatie objektu tohto zariadenia jeho účelu, v prípade škôl a školských zariadení len po ich zrušení a vyradení zo siete škôl podľa zákona o štátnej správe v školstve a školskej samospráve a v prípade zdravotníckeho zariadenia spôsobom upraveným v osobitnom predpise, ktorý je v gescii príslušného ústredného orgánu štátnej správy. 

Majetok, ktorý prejde do vlastníctva obcí podľa § 2b a ktorý ku dňu prechodu slúžil na menovite určené účely (na zabezpečenie vyučovacieho procesu, sociálnej pomoci a zdravotnej starostlivosti), budú môcť podľa navrhovanej novely zákona spravovať len rozpočtové alebo príspevkové organizácie zriadené obcou podľa zákona o rozpočtových pravidlách a vzhľadom na jeho účelové určenie bude slúžiť výlučne na uspokojovanie verejných záujmov. Obec môže podľa § 22 zákona o rozpočtových pravidlách zriaďovať rozpočtové a príspevkové organizácie na plnenie úloh obce, a to na plnenie jej základných verejných funkcií alebo na verejnoprospešné činnosti, ktoré sú úplne alebo čiastočne financované z rozpočtu obce. Tieto organizácie nebudú samostatnými subjektami vlastníckeho práva, budú len správcami majetku vo vlastníctve obce. Pôjde o obdobnú situáciu ako v prípade majetku vo vlastníctve Slovenskej republiky, ktorý spravujú správcovia v zmysle zákona č. 278/1993 Z.z. o správe majetku štátu v znení neskorších predpisov. 

Ak v budúcnosti osobitný zákon ustanoví prechod ďalšieho majetku štátu do vlastníctva obcí môže tento zákon aj ustanoviť účelové určenie tohto majetku.

Vzhľadom na prísne účelové určenie tohto majetku a nutnosť zachovať jeho verejnoprospešný charakter zákon zakazuje tento majetok založiť a nemožno naň uskutočniť ani výkon rozhodnutia, konkurzné konanie a vyrovnacie konanie. Navrhované ustanovenie nie je v rozpore s ústavným princípom rovnoprávnosti a rovnosti účastníkov občianskoprávnych vzťahov,  čo má oporu aj v odôvodnení nálezu Ústavného súdu SR, ktorý bol publikovaný v Zbierke zákonov SR pod č. 92/1998 Z.z. 

K bodu 7

	Navrhované ustanovenie rozširuje okruh prípadov, v ktorých je potrebný súhlas obecného zastupiteľstva pri nakladaní s majetkom obce. 

K bodu 8

Z návrhu ustanovenia vyplýva povinnosť spísať písomné protokoly, a to pre odovzdávajúce a nadobúdajúce právnické osoby. I keď protokoly nemajú právotvorné účinky, budú dokumentovať majetok Slovenskej republiky, ktorý prechádza ex lege do vlastníctva obcí. Protokoly budú obsahovať presné vymedzenie, rozsah a hodnotu odovzdávaného majetku vrátane súvisiacich práv a záväzkov. 

Písomné protokoly podpíšu štatutárni zástupcovia odovzdávajúcich a nadobúdajúcich právnických osôb.

 Na zabezpečenie podkladov na podanie návrhov pre zápis vlastníckeho práva obce v katastri nehnuteľností sa navrhuje lehota 12 mesiacov odo dňa účinnosti tohto zákona.

	Majetok, ktorý prechádza do vlastníctva obcí týmto zákonom, t.j. veci uvedené v § 2b odsek 1 nadobúdajú obce do vlastníctva dňom účinnosti tohto zákona. Ak obce nadobudnú v budúcnosti na základe dohody alebo osobitného zákona majetok štátu, stanú sa jeho vlastníkmi dňom uvedeným v dohode alebo dňom ustanoveným týmto osobitným zákonom. 

K Čl. II

	Účinnosť zákona sa navrhuje od 1. januára 2002.